SET ภาคเช้ารูด 12 จุด รับแรงขายหุ้น”บลูชิพ”กดตลาดฯ-ลุ้นทดสอบ 1600 จุด อีกครั้ง!
SET ภาคเช้ารูด 12 จุด รับแรงขายหุ้น"บลูชิพ"กดตลาดฯ-ลุ้นทดสอบ 1600 จุด อีกครั้ง!
SET ภาคเช้ารูด 12 จุด รับแรงขายหุ้น"บลูชิพ"กดตลาดฯ-ลุ้นทดสอบ 1600 จุด อีกครั้ง!
25 ต.ค. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 11.58 น. อยู่ที่ระดับ 1,608.60 จุด ลบ 12.37 จุด หรือ 0.76% ด้วยมูลค่าซื้อขาย 28,901.16 ล้านบาท รับแรงขายหุ้นกลุ่มแบงก์ต่อเนื่องจากเมื่อวานนี้ รวมถึงยังมีแรงขายหุ้นขนาดใหญ่อย่าง บมจ.ปูนซิเมนต์ไทย (SCC),บมจ.บริษัท อินโดรามา เวนเจอร์ส (IVL) ,บมจ.บริษัท ไทยออยล์(TOP) และบมจ.แอดวานซ์ อินโฟร์ เซอร์วิส (ADVANC) ออกมากดดันภาพรวมการลงทุนด้วย
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยมีแรงขายในหุ้นที่เกี่ยวข้องกับภาวะเศรษฐกิจต่อเนื่องจากเมื่อวานนี้ ทั้งในกลุ่มรับเหมาก่อสร้าง สื่อสาร และ SCC
ขณะที่นักลงทุนไม่มั่นใจต่อแนวโน้มเศรษฐกิจโลก หลังจากที่เมื่อวานนี้การประกาศตัวเลขดัชนีผู้จัดการฝ่ายจัดซื้อ (PMI) ภาคการผลิตของยูโรโซน และสหรัฐ ยังอยู่ในทิศทางที่ชะลอตัว ทำให้วันนี้จึงเห็นแรงขายหุ้นที่เกี่ยวข้องกับเศรษฐกิจทั้งหมด
ประกอบกับหุ้นในกลุ่มเหล่านี้ยังไม่ได้ประกาศผลประกอบการไตรมาส 3/62 ออกมา ทำให้นักลงทุนบางส่วนอาจจะขายหุ้นออกไปก่อนเพราะความไม่มั่นใจ แต่หากประกาศผลประกอบการออกมาไม่แย่กว่าที่คาด ก็น่าจะทำให้นักลงทุนกลับเข้ามาซื้ออีกครั้ง
ส่วนหุ้นในกลุ่มแบงก์ยังมีแรงขายต่อเนื่อง แต่ก็อยู่ในเกณฑ์ที่ชะลอตัวลง หลังจากที่ร่วงลงแรงเมื่อวานนี้ ภายหลังจากการเปิดเผยเป้าหมายทางการเงินในปี 63 ของธนาคารกสิกรไทย (KBANK) ออกมาไม่ดีนัก ทำให้นักลงทุนมีความกังวลต่อภาพรวมเศรษฐกิจ พร้อมให้แนวรับถัดไปที่ 1,600 จุด และแนวต้านที่ 1,620 จุด